Külastajad rõõmustavad  "Juba ammu oleme oodanud seda, et oleks koht, kus  sõbrannadega juttu vestmas käia," kiitsid kaks vanemat prouat, kes on käinud mitmel korral kohviku suveterrassil kohvitamas.    "Varem käisin siin ka ja siis vaatasin, et kirjas on kohvik, aga saia ei saagi. Nüüd on nii hea meel, et seda muret enam pole," rõõmustas üks vana­ema ja kinnitas, et hakkavad lapselapsega tihemini kohvikus käima.    Ka saiu kaasa ostnud Raasiku valla keskkonnaspetsialist Alari Kruusvall oli rõõmus toodete värskuse üle: "Hea, kui saab ikka kohapeal toodetud saiu. Just  raputati tuhksuhkrut peale, kui ostsin."    Kohviku kõrval töötava apteekri Marju Rähni arvates oli pagariäri avamine alevikus lausa loomulik ja vajalik asjade käik: "Lõpuks ometi on koht, kus peatuda, ja mingi siht jalutuskäigule. Muidu Arukülas ringi käies ei ole mitte ühtegi peatuspunkti, vallamaja ja kooli ette ju ei lähe istuma."    Ta tõdes, et muudes ilusates kohtades pole alevikus jalutajatele eriti mõeldud: "Juba pikka aega oleme rääkinud, et võiks olla oma tänav, pink ja puu,  aga ikka kardetakse, et kui teeme pingi, siis joodikud hakkavad seal istuma. Aga joodik on ju ka inimene, ega ta niikuinii kuhugi kao ja kas on siis parem, et ta istub põõsa all ja mitte pingil?"    Kohvik on sotsiaalne koht Ivar Vilberg rõhutab Raasiku vallavolikogu liikmena, et kohvik ei saa jääda ainult raha teenimise kohaks ja teenima peab ka ümbruskonda: "Oluline on, et kohvik oleks sotsiaalne koht. Kliendi ja teenindaja suhe peab olema hea, et poleks ainult nii, et võta  oma saiad ja mine ära. Klient peab aru saama, et ta on siia oodatud, ja on koht, kuhu inimene tuleb ka juttu puhuma ning murest rääkima."